Janne Andresoo

Janne Andresoo (kuni abiellumiseni Silvet; sündinud 14. augustil 1965 Tallinnas) on Eesti raamatukogundustegelane, 16. septembrist 2008 Eesti Rahvusraamatukogu peadirektor.

18. juunil 2013 valiti ta peadirektori ametisse ka teiseks ja 15. mail 2018 kolmandaks ametiajaks.

Haridus

Haridusteed alustas Janne Silvet 1972. aastal Tallinna 34. 8-klassilises Koolis. Selle lõpetamise järel 1980. aastal asus ta õppima Viktor Kingissepa nimelisse Tallinna 20. Keskkooli, lõpetades selle 1983. aastal. 

Aastatel 1983–1987 õppis ta Eduard Vilde nimelises Tallinna Pedagoogilises Instituudis raamatukogundust ja bibliograafiat. 18. juunil 1996 kaitses Janne Andresoo sama ülikooli sotsiaalteaduskonna infoteaduste osakonna juures magistrikraadi tööga "Erialateave Tallinna raamatukogudes".

Hiljem jätkus Janne Andresoo haridustee Tallinna Ülikooli Infoteaduste Instituudi doktoriõppes, kuid õpingud katkesid nominaalaja ületamise tõttu.

Töökäik
1994–1997 Eesti Rahvusraamatukogu komplekteerimisosakond
1997–2004 Eesti Rahvusraamatukogu peabibliograaf
2004–2008 Eesti Rahvusraamatukogu teadus- ja arenduskeskuse juhataja
2008 – Eesti Rahvusraamatukogu kogude osakonna juhataja-peavarahoidja
2008– Eesti Rahvusraamatukogu peadirektor

Liikmesus
Janne Andresoo on alates 1988. aastast Eesti Raamatukoguhoidjate Ühingu (ERÜ) asutajaliige. Aastatel 2004–2006 oli ta ERÜ juhatuse esimees. Ühtlasi on ta olnud ERÜ terminoloogiatoimkonna liige.

Akadeemiline tegevus

Aastatel 1987–1994 töötas Janne Andresoo Tallinna Pedagoogikaülikooli raamatukogunduse osakonnas lektorina. Ka hiljem luges ta põhitöö kõrvalt ülikoolis loengukursust teavikute kirjeldamisest ning oli bakalaureuse- ja magistritööde juhendaja. 

Ta on juhendanud üliõpilastöid, mis on käsitlenud uute raamatukoguteenuste teoreetilisi ja praktilisi aluseid, näiteks Toomas Schvaki bakalaureusetööd "Eelkataloogimine raamatukogu ja kirjastuse vahelise koostöö võimalusena" (2001), Jaanus Kõutsi magistritööd "Eesti võrguväljaannete arhiivi loomise põhimõtted" (2004) ja Krista Lepiku magistritööd "Tartu mäluinstitutsioonide ühisportaali kontseptsioon" (2006).

Janne Andresoo on pidanud loenguid 23. oktoobril 2006 Eesti Rahvusraamatukogus alguse saanud raamatukoguhoidjate kutsekoolituskursustel. Ühtlasi oli ta aastatel 2006–2007 kutsekoolituse teise mooduli "Info- ja kommunikatsioonitehnoloogia rakendamine raamatukogudes" programmijuht.

Tunnustus
 2009 – Kolme Tähe IV klassi orden

Isiklikku

Janne Andresoo abikaasa on alates 1985. aastast kergejõustikutreener Sven Andresoo. Neil on tütar.

Kirjutisi
 "Erialateave Tallinna raamatukogudes: magistritöö". Tallinn: Tallinna Pedagoogikaülikool, 1996.
 "Soovitusi raamatu kirje koostamiseks". Koost. Janne Andresoo. Tallinn: Tallinna Pedagoogikaülikooli Kirjastus, 1997.
 "Rahvusbibliograafia uuenevas keskkonnas". Koost. ja toim. Janne Andresoo. Tallinn: Eesti Rahvusraamatukogu, 2001.
 "Kirje struktuur ja andmete esitusvorm bibliograafiaandmebaasis." Koost. Janne Andresoo, Aurika Kruus, Toomas Schvak, jt. Tallinn: Eesti Rahvusraamatukogu, 2007.

Välislingid

Andresoo, Janne. Raamatud koju ja kogu kauem lahti. interv. Rebekka Lotman. – Postimees, 16. september 2008, lk 18.
Andresoo, Janne. Raamatukogu e-raamatu ajastul. interv. Valle-Sten Maiste. – Sirp, 11. detsember 2009, lk 1, 3.
Rahvusraamatukogu liigub e-raamatukogu suunas. – ERR Uudised, 11. detsember 2009.
Andresoo, Janne. e-raamatut oodates ja kartes. – Postimees, 7. veebruar 2010.

Eesti raamatukogundustegelased
Kolme Tähe ordeni kavalerid
Tallinna Ülikooli vilistlased
Sündinud 1965